《北山杂诗十首 其四》
宋代·苏过

午椀不能寐，床头井百尺。辘轳下长绠，铿响鸣山骨。

分甘遍邻下，甚旱犹湍碧。烹茶沸小鼎，自拨寒灰白。

默默谁与语，扣门惟木客。坐念鲁两生，壁间有陈迹。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。